Superlópez i Queen tornen al cinema Tívoli el cap de setmana de Reis
2025-07-24

El 2019 comença fort al cinema Tívoli de Burjassot. Al llarg del mes de gener, títols d’estrena i molt esperats com la nova pel·lícula de Spiderman, el retorn de Mary Poppins o Aquaman, entre altres, desfilaren per la gran pantalla de Burjassot. No obstant això, aquelles persones que es van quedar sense poder veure dues de les grans estrenes de finals de 2018, com Superlópez o Bohemian Rhapsody, tindran l’oportunitat de veure totes dues pel·lícules el cap de setmana de Reis, el 5 i el 6 de gener.

El superheroi a l’espanyola que interpreta Dani Rovira, Superlópez, arribarà volant de nou al cinema Tívoli i les projeccions d’aquesta pel·lícula dirigida per Javier Ruiz Caldera seran el 5 de gener, a les 22:30h i el 6 de gener, a les 16:30h. D’altra banda, aquells espectadors i espectadores que no es vulguen quedar sense vibrar en les seues butaques amb la mítica banda britànica Queen i el seu carismàtic líder, Mercury, podran veure “Bohemian Rhapsody”, el 6 de gener, a les 19:30h.

Una setmana després, les pel·lícules que s’han programat són “Spiderman. Un nuevo universo”, que es projectarà el divendres 11 de gener, a les 19h i el diumenge 13 de gener, a les 16:30h i, també, l’espanyola “Mi amor perdido”, protagonitzada per Dani Rovira i Michelle Jenner. Aquesta comèdia romàntica tindrà les seues projeccions l’11 de gener, a les 22:30h i el diumenge 13 de gener, a les 19:30h.

La més famosa mainadera de tots els temps ha tornat sobrevolant el cel gris de Londres…i de Burjassot, perquè “El regreso de Mary Poppins”, arribarà al *Tívoli el divendres 18 i el diumenge 20 de gener, amb dues projeccions tots dos dies. Finalment, el cap de setmana del 25 i el 27 de gener, la pantalla del Tívoli es convertirà en un gran oceà del qual sorgirà Aquaman, l’heroi aquàtic de DC Comics que compartirà pantalla amb “Tiempo después”, la nova pel·lícula del cineasta José Luis Cuerda.

Els dissabtes dels mesos de gener i febrer no hi haurà programació de cinema ja que el Tívoli es trobarà albergant les presentacions falleres de les comissions de Burjassot.